
1. Introducere

Proiectul Comunităţii europene lansat în 1950 de Robert Schuman, a fost conceput ca un proces evolutiv şi dinamic, în concordanţă cu dinamica economică şi politică din Europa, care a avut permanent în centrul său valorile europene. 

Construcţia europeană a avut ca obiectiv fundamental realizarea unităţii economice, instituţionale şi politice în cadrul spaţiului european, care a început în contextul bipolarităţii mondiale instaurate după al doilea război mondial, în care “Europa caută să-şi salveze locul, rolul, identitatea şi puterea doar prin transpunerea în practică a premiselor unităţii sale” . 

După prăbuşirea regimului totalitar comunist şi, nu în ultimul rând, odată cu încetarea războiului rece, scenariul iniţial al Uniunii Europene necesită o regândire a propriei identităţi. Transformările istorice din anul 1989 determinate de destrămarea regimurilor totalitare au reprezentat începutul unei noi etape de reconstrucţie şi remodelare a relaţiilor geopolitice europene. Statele din Europa Centrală şi de Est au intrat, după decenii în care centralizarea fusese elementul definitoriu al economiilor naţionale, în perioada de tranziţie spre democraţie şi economia de piaţă. 

În noua geopolitică mondială, liderii europeni încearcă să dezvolte un alt concept asupra organizării Europei ca o uniune de valori, uniune de mijloace şi resurse şi, ca obiectiv final, o uniune de decizie politică. 

“Uniunea Europeană reprezintă o reuşită. Uniunea este una dintre cele mai prospere trei zone ale planetei. Cu toate acestea, la 50 de ani de la apariţia sa, Uniunea Europeană se află la o răscruce de drumuri, într-un moment crucial al existenţei sale. Unificarea Europei este iminentă. Uniunea este pe punctul de a se deschide pentru a primi în rândurile ei un număr de peste zece noi state membre, în principal din Europa Centrală şi de Est, Europa întorcând astfel, definitiv, una din cele mai întunecate pagini din istoria sa, cea a celui de-al doilea război mondial şi a împărţirii artificiale a continentului, ce a urmat acestei conflagraţii. Europa va deveni, în sfârşit, fără vărsare de sânge, o mare familie; este de la sine înţeles că această adevărată transformare necesită un alt demers decât cel adoptat acum 50 de ani, când procesul a fost iniţiat de şase ţări”.

După evenimentele istorice din 1989, scopul principal al Comunităţii devenise nu consolidarea păcii, ci familiarizarea noilor democraţii cu structurile şi metodele de funcţionare ale UE. 

 

2. Etape ale procesului de extindere după 1989

 

Iunie 1993 a fost data la care Consiliul European de la Copenhaga a convenit că ţările asociate din Europa Centrală şi de Est care doresc să devină membre ale Uniunii Europene vor putea atinge acest obiectiv. Aderarea va avea loc imediat ce ţara asociată va fi în măsură să îşi asume obligaţiile care decurg din acest statut, îndeplinind condiţiile economice şi politice, aşa cum sunt ele enunţate în concluziile acestei reuniuni. Consiliul European a stabilit explicit criteriile de admitere în Uniunea Europeană pentru statele candidate, criterii care au constituit principiile de bază ale acestora pentru procesul de reformă internă, pregătindu-le în acelaşi timp pentru a-şi asuma pe deplin calitatea de membru al UE. Îndeplinirea în totalitate a criteriilor de la Copenhaga este decisivă pentru ca un stat candidat să devină membru cu drepturi depline al Uniunii. 

Aceste criterii sunt:

· Criteriul politic: stabilitatea instituţiilor, democraţia consolidată, statul de drept, garantarea drepturilor omului şi a protecţiei minorităţilor naţionale;

· Criteriul economic: Existenţa unei economii de piaţă funcţionale şi capacitatea de a face faţă presiunii forţelor concurenţiale ale Uniunii Europene:

- echilibrul între cererea şi oferta din liberul joc al forţelor economiei de piaţă în condiţiile în care preţurile şi schimburile sunt liberalizate; 

- posibilitatea de acţiune a sectorului public şi a sistemului legislativ cu privire la competitivitate, politica comercială, concurenţială sau ajutoarele publice;

- gradul şi ritmul de integrare comercială în cadrul Uniunii (vizează volumul şi natura bunurilor care fac deja obiectul schimburilor cu statele membre);

- înlăturarea ajutoarelor de orice fel acordate de către state acelor componente neperformante ale propriilor economii. 

· Asumarea obligaţiilor de membru: Transpunerea şi implementarea acquis-ului comunitar.

Pe lângă aceste criterii definite la Copenhaga, Tratatul de la Maastricht, intrat în vigoare în noiembrie 1993, propunea un al patrulea criteriu, cel monetar: statele candidate trebuie să adere la Uniunea Economică, Politică şi Monetară. 

Introducerea monedei unice europene, euro, a reprezentat şi reprezintă una dintre cele mai relevante etape ale adâncirii procesului de integrare europeană. Acest proces trasează coordonatele unei perioade de tranziţie a sistemului monetar internaţional de la cel bazat pe dolarul SUA la unul bipolar. Euro sporeşte interesul pentru procesul de integrare monetară şi pentru implicaţiile acestuia atât pentru statele membre ale Uniunii Economice şi Monetare (UEM), cât şi pentru alte ţări sau regiuni din afara Euroland.

Pregătirea aderării este una dintre priorităţile programelor economice generale ale statelor care şi-au manifestat dorinţa de a deveni membre ale UE. Preluarea de către statele candidate a acquis-ului comunitar, care cuprinde şi reglementările juridice ce stau la baza funcţionării UEM, implică dezvoltarea graduală a economiilor acestora, cu adoptarea, în final, a monedei unice. Au fost stabilite trei faze distincte pentru aderarea la UEM: faza de pre-aderare, faza de aderare şi faza finală.

Faza de pre-aderare presupune continuarea reformelor economice de către statele candidate pentru îndeplinirea criteriilor de aderare stabilite la summit-ul din 1993 de la Copenhaga.

În această fază urmează să fie adoptate în vederea aderării şi anumite obiective ale legislaţiei comunitare privind UEM, respectiv:

– liberalizarea treptată a mişcărilor de capital;

– interzicerea oricărei finanţări a sectorului public de către banca centrală şi a accesului privilegiat al acestuia la serviciile instituţiilor financiare;

– alinierea statutelor băncilor centrale la prevederile Tratatului de la Maastricht, incluzând independenţa autorităţilor monetare şi statuarea stabilităţii preţurilor ca obiectiv principal al acestora.

Faza de aderare include următoarele obligaţii:

– aderarea la scopurile economice şi monetare ale Uniunii Europene;

– promovarea politicii valutare în concordanţă cu cerinţele Uniunii şi, ulterior, participarea la mecanismul cursului de schimb;

– abordarea politicilor economice concertate în linie cu prevederile comunitare şi coordonarea politicilor economice ale statelor membre, prin participarea la procedurile UE;

– evitarea deficitelor bugetare excesive şi aderarea la prevederile relevante ale Pactului de Creştere şi Stabilitate;

– adaptarea continuă a statutelor băncilor centrale în vederea integrării în cadrul Sistemului European al Băncilor Centrale (SEBC); 

– realizarea de progrese în îndeplinirea criteriilor de convergenţă prevăzute de Tratatul de la Maastricht (privind deficitul general al bugetului, datoria publică brută, inflaţia, cursul de schimb şi ratele dobânzilor pe termen lung).

Faza finală presupune participarea statelor candidate ca membre ale zonei euro, după realizarea unui grad de convergenţă suficient de ridicat.

Înainte de aderarea la UEM nu se impun cerinţe instituţionale pentru evaluarea progresului înregistrat în privinţa criteriilor de convergenţă.

Dincolo de proiectul unei Uniuni Economice şi Monetare, specifice Tratatului de la Maastricht îi sunt modificările instituţionale. Tratatul consacra o Uniune Europeană compusă din trei piloni, celui comunitar redenumit Comunitatea Economică Europeană i se adăuga un pilon referitor la Politica Externă şi de Securitate Comună şi un pilon care conţinea dispoziţii care alcătuiau capitolul Justiţie şi Afaceri Interne. Tratatul de la Maastricht cuprindea un număr crescut de domenii care erau reglementate la nivel comunitar şi renunţarea la procedurile consensuale de adoptare a unora dintre deciziile Uniunii.

Unii analişti au descris la momentul respectiv noul tratat ca fiind unul care consacra o Europă formată din “părţi şi bucăţi”, tocmai datorită deficitului de coerenţă juridică pe care acest tratat îl permitea. 

Reuniunii Consiliului European de la Maastricht i-a urmat reuniunea

la nivel înalt de la Essen (decembrie 1994), unde Uniunea Europeană a adoptat o “Strategie pentru pregătirea ţărilor asociate din Europa Centrală şi de Est pentru viitoarea aderare la UE" ca principiu pentru acţiunile viitoare. Aceasta a fost urmată de două Cărţi Albe, una privind "Securitatea în Europa" şi cea de-a doua referitoare la “Pregătirea ţărilor asociate din Europa Centrală şi de Est pentru integrare în piaţa internă a UE”, ultima făcând parte din strategia de pre-aderare. Strategia de pre-aderare se bazează pe două instrumente principale: Acordurile Europene şi dialogul structurat între ţările asociate şi instituţiile Uniunii. Scopul este pregătirea statelor asociate pentru ca economiile lor să funcţioneze în conformitate cu regulile pieţei interne a Uniunii. 

Prin încheierea Acordurilor Europene a fost recunoscută intenţia ţărilor asociate de a deveni state membre ale Uniunii Europene. Aceste acorduri vizează stabilirea progresivă, între părţi, a libertăţilor economice fundamentale ale Uniunii, în special crearea pieţei interne. 

Dialogul structurat completează Acordurile Europene de Asociere, furnizând un cadru multilateral de consultări şi oferind, totodată, o bază flexibilă şi dinamică pentru dezvoltarea formelor de cooperare. 

Tratatul de la Amsterdam a fost adoptat la reuniunea la nivel înalt din 16-17 iunie 1997. El a înlocuit vechiul Tratat de la Maastricht. După 15 luni de negocieri în cadrul CIG, participanţii la reuniune nu au reuşit să se înţeleagă asupra reformei instituţiilor europene. S-au exprimat păreri divergente privind repartizarea voturilor în cadrul Consiliului de Miniştri, numărul comisarilor Comisiei Europene, sistemul de vot etc.

Prin Tratatul de la Amsterdam se dorea crearea unei Europe mai aproape de cetăţenii săi, mai prezente pe arena internaţională şi capabilă să funcţioneze cu eficienţă având peste 20 de state membre.

Principalele puncte ale tratatului:

Libertate, securitate şi justiţie: În perspectiva viitoarelor extinderi, un nou articol prevede suspendarea anumitor drepturi pentru ţările membre care vor încălca principiile fundamentale de libertate, democraţie, drepturile omului şi statului de drept. În sfera politicii comunitare intră politicile vizând dreptul la azil, imigrarea şi acordarea vizelor pentru refugiaţii din terţe ţări. În noul tratat este inclusă şi experienţa Acordului de la Schengen privind libera circulaţie a persoanelor între cele şapte ţări care îl aplică din 1995. Pentru a lupta împotiva crimei organizate, se va acorda o mare importanţă Europolului, embrionul poliţiei europene.

Locuri de muncă: Un nou capitol stabileşte o mai bună coordonare între politicile naţionale de combatere a şomajului, crearea de noi locuri de muncă.

Politica socială: Protocolul social - la care au subscris statele membre ale UE în 1992, cu excepţia Angliei – a fost inclus în noul tratat, de această dată cu participarea deplină a Marii Britanii, încă de la intrarea sa în vigoare.

Politica externă şi de securitate comună: şefii de stat şi de guvern din ţările UE elaborează în unanimitate principalele strategii comune, pe baza rapoartelor întocmite de un centru de analiză a situaţiei internaţionale. Punerea în practică a acestor startegii va fi decisă, de către statele membre, prin vot cu majoritate calificată, existând totuşi, posibilitatea ca o ţară sau alta să împiedice astfel de acţiuni invocând interese naţionale vitale. Europa va fi reprezentată pe arena internaţională de secretarul general al Consiliului de Miniştri al UE. 

Flexibilitate: Pentru a permite ţărilor mai avansate din punctul de vedere al îndeplinirii criteriilor de aderare să înainteze în acest proces, fără a le mai aştepta pe cele care ezită, tratatul lansează conceptul de flexibilitate, restrângând în mod considerabil spaţiul de aplicare al acestei formule.

Instituţii: La data primei extinderi a UE, fiecare stat membru nu va mai dispune decât de câte un comisar european, cu condiţia ca până atunci sistemul de împărţire a voturilor în cadrul Consiliului de Miniştri să fie modificat, iar celor cinci ţări membre ale UE, care dispun în prezent de câte doi comisari europeni în Comisia Europeană (Franţa, Germania, Marea Britanie, Spania, Italia) să li se ofere unele compensaţii, în schimbul renunţării la cel de-al doilea comisar.

Consiliul European de la Luxemburg din decembrie 1997 a stabilit că extinderea UE este un proces global, inclusiv şi evolutiv ce se va desfăşura în etape, în funcţie de gradul de pregătire al fiecărui candidat. Procesul este unic pentru statele candidate (Republica Cehă, Cipru, Estonia, Letonia, Lituania, Polonia, Ungaria, Slovacia, Slovenia, Malta, România, Bulgaria şi din decembrie 1999 şi Turcia), fiind structurat pe aceleaşi două componente principale:

· strategia UE de pregătire a ţărilor candidate pentru aderare, care include parteneriatele de aderare şi asistenţa de pre-aderare (PHARE, ISPA, SAPARD, SPP, Catch-up Facility, LSIF etc.)

· acordurile europene de asociere, acte juridice mixte încheiate între Comunităţile Europene, statele membre şi fiecare stat candidat în parte.

Conceput sub forma unor etape pe care statele central şi est-europene trebuie să le parcurgă în îndeplinirea celor trei criterii stabilite de Consiliul European de la Copenhaga, din iunie 1993 la care se adaugă şi criteriul introdus de Consiliul European de la Madrid, din decembrie 1995 (capacitatea administraţiei ţărilor candidate de a gestiona calitatea de membru al UE), acest proces depăşeşte prin dimensiune şi complexitate oricare din extinderile precedente ale Uniunii Europene. Aceasta face ca, pe lângă condiţiile menţionate, în stabilirea momentului aderării propriu-zise să se ia în calcul şi capacitatea UE de a primi noi membri fără a-şi vedea compromise obiectivele stabilite prin Tratatul de la Amsterdam, capacitate care se reflectă în mod esenţial în eficienţa instituţiilor şi a politicilor comunitare de a gestiona procesul decizional şi repartizarea fondurilor comune într-o viitoare Uniune cu 27 de membri.

La 16 iulie 1997, Comisia Europeană a dat publicităţii pachetul de documente cunoscut sub numele de Agenda 2000, precum şi Avizele referitoare la toate cele 10 ţări asociate din Europa Centrală şi de Est. În fiecare aviz, Comisia examinează nivelul de pregătire atins de ţările candidate potrivit criteriilor-obiectiv de aderare definite de Uniunea Europeană încă din 1993. Avizele date de Comisie au la bază: 

· informaţiile furnizate de autorităţile statelor candidate;

· evaluările statelor membre;

· rapoartele şi rezoluţiile Parlamentului European;

· studiile altor organizaţii internaţionale sau instituţii financiare;

· progresele înregistrate în temeiul Acordurilor Europene de Asociere. 

Agenda 2000 oferă o viziune coerentă şi clară asupra evoluţiei Uniunii Europene la intrarea în secolul al XXI-lea. 

În aceste documente, Comisia Europeană subliniază: 

- perspectivele dezvoltării UE şi a politicilor ei dincolo de orizontul anului 2000; 

- impactul extinderii UE; 

- viitorul cadru financiar, luând în considerare perspectivele extinderii Uniunii. 

Documentele ce compun Agenda 2000 sunt următoarele: 

- o Uniune mai puternică şi extinsă (A Stronger and Wider Union); 

- avize ale Comisiei în legatură cu solicitările ţărilor candidate de aderare la Uniunea Europeană (Opinions concerning the Applications for Membership to the European Union Presented by the Candidate Countries); 

- efectele extinderii spre ţările candidate din Europa Centrală şi de Est asupra politicilor Uniunii - studiu de impact (Effects on the Union's Policies of Enlargement to the Applicant Countries of Central and Eastern Europe); 

- întărirea strategiei de pre-aderare (Reinforcing the Pre-accession Strategy).

Concluziile reuniunii Consiliului European de la Helsinki, desfăşurată în 10 şi 11 decembrie 1999, referitoare la viitorul procesului de extindere a Uniunii Europene, precizează: 

· Consiliul European confirmă importanţa procesului de lărgire a Uniunii lansat în decembrie 1997 la Luxemburg pentru stabilitatea şi prosperitatea continentului. Trebuie susţinut un proces de aderare credibil şi eficient.

· Cele 13 state candiadate participă la procesul de aderare de pe poziţii egale, iar pentru România şi Bulgaria nu se vor pune condiţii suplimentare anterior începerii negocierilor. Statele candidate trebuie să-şi însuşească valorile şi obiectivele Uniunii Europene aşa cum sunt ele precizate în Tratatele Uniunii.

· Statele trebuie încurajate să-şi continue eforturile pentru a îndeplini criteriile de aderare. 

· Ţinând seama de contribuţia pozitivă la securitatea şi stabilitatea continentului şi în lumina recentelor rapoarte ale Comisiei, Consiliul European a decis să înceapă negocierile de aderare şi cu România, Slovacia, Letonia, Lituania, Bulgaria şi Malta.

· În cadrul negocierilor, fiecare stat candidat va fi judecat după propriile sale performanţe şi vor fi admise pe măsură ce vor îndeplini criteriile impuse de UE.

· Turcia are statut de stat candidat şi va beneficia de suportul Uniunii pentru stimularea reformelor. Aceasta include dialogul politic care stimulează îndeplinirea criteriilor politice pentru aderare şi are în vedere şi îmbunătăţirea situaţiei din domeniul drepturilor omului. Turcia trebuie să accepte arbitrajul Curţii internaţionale de justiţie de la Haga în legătură cu disputele sale teritoriale cu Grecia. Turciei îi este acordată oportunitatea să participe la programele comunitare sau ale agenţiilor, precum şi să participe la întâlnirile dintre statele candidate şi Uniune în contextul procesului de aderare. 

Aceasta este ultima din deciziile de extindere a Uniunii spre frontierele cu Rusia, făcând posibilă realizarea, până în 2025, a unui bloc cu până la 28 de eventuale state membre şi o populaţie de peste 500 de milioane.

Primul document care a lansat în mod oficial problema perspectivelor UE extinse este Tratatul de la Nisa, semnat în decembrie 2000, cu anexa “Declaraţia privind viitorul Uniunii Europene”- reprezentând un program de lucru până în anul 2004, data la care urmează să fi convocată următoarea Conferinţă Interguvernamentală a UE. Reuniunea de la Nisa este o etapă de pasaj între decizia de la Helsinki, care a proclamat extinderea Uniunii şi momentul istoric de acordare a statutului de membru plin pentru ţările care sunt încă în faza de pregătire a aderării. Tratatul a fost respins în cadrul primului referendum din Irlanda. Totuşi, în urma unei campanii deosebit de active care a durat aproape un an, electoratul irlandez a răspuns pozitiv celui de-al doilea referendum. 

Odată cu Tratatul de la Nisa, ţările membre UE şi acelea care doresc să facă parte din grupul comunitar, au o bază legislativă suplimentară pentru clădirea viitorului şi extinderea Uniunii. 

În cadrul Consiliului European de la Laeken (decembrie 2001) statele membre au decis că negocierile de aderare cu zece dintre statele candidate pot fi încheiate şi că acestea pot participa la alegerile din 2004 pentru Parlamentul European ca membre cu drepturi depline. 

Această decizie a fost întărită la 9 octombrie 2002, când Comisia Europeană - în cadrul plenarei Parlamentului European - anunţa că zece ţări candidate erau gata să se alăture Uniunii Europene în 2004, recomandând încheierea, până la sfârşitul anului 2002, a negocierilor de aderare la Uniunea Europeană cu Cipru, Cehia, Estonia, Letonia, Lituania, Malta, Polonia, Slovacia, Slovenia şi Ungaria. Recomandările s-au bazat pe o evaluare riguroasă şi corectă a stadiului pregătirii fiecărei ţări candidate.

Pregătirile celor zece state pentru a deveni membre ale Uniunii vor continua şi vor fi strict monitorizate de către Comisie. 

În ce priveşte Bulgaria şi România, Comisia va intensifica sprijinul acordat acestor ţări în vederea atingerii obiectivului lor de a adera în 2007. 

În cazul Turciei, Comisia a recomandat creşterea sprijinului UE acordat în pregătirea pentru aderare şi alocarea unor resurse suplimentare în acest scop. Constatările şi recomandările Rapoartelor Anuale şi ale documentului strategic adoptat în aceeaşi zi de către Comisie au fost analizate de reuniunea Consiliului European de la Bruxelles (24-25 octombrie 2002). 

Reuniunea Consiliului European de la Bruxelles a adoptat propunerea Comisiei Europene privind bugetul necesar extinderii UE pentru perioada 2004-2006: 40,5 de miliarde de euro, cifră care reprezintă 12,5% din bugetul UE. Comisarul european pentru extindere a apreciat că "această ofertă reprezintă cel mai bun echilibru între aşteptările ţărilor candidate, care doresc să devină membri cu drepturi depline ai Uniunii Europene, şi limitele bugetare ale UE. Cu alte cuvinte, acesta reprezintă cel mai bun compromis posibil şi nu o invitaţie pentru contrapropuneri". Comisia a considerat că Cipru, Cehia, Estonia, Letonia, Lituania, Malta, Polonia, Slovacia, Slovenia şi Ungaria continuă să îndeplinească criteriul politic şi au îndeplinit şi criteriile economic şi pe cel referitor la acquis în intervalul de timp prevăzut de Consiliul European anterior. Aceste ţări vor putea deveni membre ale Uniunii la începutul anului 2004. De asemenea, Comisia Europeană a propus să aloce viitorilor membri ajutoare directe progresive, pentru sprijinirea veniturilor agricultorilor, suma iniţială fiind echivalentă cu 25% din cea pe care o vor primi agricultorii din ţările membre UE în 2004, urmând să crească progresiv până în 2013. Reprezentanţii Comisiei au precizat că procentul ajutoarelor directe va ajunge astfel la 30% în 2005 şi la 35 % în 2006, respectiv 1,1 miliarde de euro în 2005 şi 1,4 miliarde de euro în 2006. 

Cu toate acestea, dincolo de documentele programatice ale Uniunii, de progresele concrete pe care statele candidate le-au înregistrat, de deciziile deja exprimate de către liderii europeni în privinţa extinderii Uniunii, voinţa politică europeană, motorul incontestabil al integrării europene, a fost exprimată în cadrul Consiliului European de la Bruxelles de către comisarul pentru extindere, Günter Verheugen, care a afirmat: "cea de-a cincea extindere a Uniunii Europene va avea loc în două valuri. Este cuprinzătoare şi ireversibilă. Cred că acest lucru reprezintă o parte dintr-un contract moral şi politic şi poate fi o ancoră de stabilitate”.

Condiţiile de bază pentru a deveni membru al UE (art 8 al Tratatului de la Roma al CEE, reluat în art. 49 al Tratatului de la Amsterdam) menţionau că "orice stat european poate cere să devină membru al Uniunii”. Din punct de vedere juridic, procedura aderării statelor asociate la Uniunea Europeană urmăreşte următoarele etape: 

- statul în cauză adresează cererea Consiliului de Miniştri al Uniunii;

- Comisia Europeană formulează avizul său, pe baza evaluării capacităţii statului candidat de a îndeplini condiţiile de membru şi pe baza avizului conform al Parlamentului European – care se pronunţă cu majoritate calificată a membrilor ce îl compun; 

- începerea negocierilor de aderare cu ţara candidată;

- încheierea negocierilor în momentul închiderii definitive a tuturor celor 31 de capitole de negociere;

- pregătirea proiectului tratatului de aderare;

- semnarea tratului de aderare după obţinerea acordului Parlamentului European şi aprobarea Consiliului de Miniştri; 

- ratificarea tratatului de către Parlamentele statelor membre, pe de-o parte şi de către Parlamentele statelor candidate, pe de altă parte, conform procedurilor constituţionale.

3. Consiliul European de la Copenhaga - decembrie 2002

 

"Împreună putem construi o Uniune Europeană extinsă la nivelul întregului continent – care, pentru prima dată în acest mileniu, să ne unească într-o Europă a valorilor comune, nu prin vârful sabiei, nu cu arme ideologice, ci prin dorinţa liberă a popoarelor libere şi suverane”. 

Declaraţia lui Günter Vergeugen din cadrul Consiliului European de la Copenhaga prefaţa decizia oficială de extindere a Uniunii Europene cu zece noi state, descriind în acelaşi timp arhitectura viitoare a procesului construcţiei comunitare: o Uniune Europeană care să se identifice cu continentul, în care valorile comune să reprezinte pârghiile care determină funcţionalitatea ansamblului comunitar. 

Consiliul European de la Copenhaga a avut pe ordinea de zi următoarele teme: încheierea negocierilor de aderare cu cele 10 state, stabilirea unor “foi de drum detaliate de negociere”, constând în asistenţă specială, suplimentară şi mărirea fondurilor de preaderare pentru Bulgaria şi România, aprobarea pachetului global propus de preşedinţia daneză a Uniunii pentru finanţarea procesului de primire a viitoarelor state membre, admiterea Turciei pe baza criteriilor aplicate celorlalte state candidate, funcţionarea Consiliului European în contextul extinderii la 25-27 de state membre, securitate europeană şi politica de apărare, situaţia din Orientul Mijlociu şi poziţia UE privind conflictul din Irak. 

Concluziile preşedinţiei exprimate cu prilejul summit-ului de la Copenhaga scot în evidenţă faptul că obiectivul extinderii demonstrează “hotărârea comună a popoarelor Europei pentru a fi împreună într-o Uniune care să devină o forţă conducătoare a păcii, democraţiei, stabilităţii şi prosperităţii”. 

Participanţii la lucrări au apreciat că pachetul final pentru finanţarea extinderii (40,5 miliarde de euro), în perioada 2004-2006, “va servi ca bază pentru negocierile finale cu statele candidate". 

Sumele (în milioane euro) aprobate de Consiliul European sunt următoarele:

	Domeniu
	2004
	2005
	2006

	Agricultură

- politică agricolă comună

- dezvoltare rurală

Fonduri structurale

Fonduri de coeziune

Politici Interne şi alte cheltuieli suplimentare

Administraţie

Facilităţi şi compensaţii bugetare temporare 
	1897

327

1570

3478

2617

 

1421

503

 

1260
	3747

2032

1715

4788

2152

 

1376

558

 

1129
	4147

2322

1825

5990

2822

 

1351

612

 

896


Potrivit concluziilor reuniunii, pentru perioada următoare se preconizează încheierea Tratatului de aderare de către ţările candidate, care va fi semnat la Atena, în timpul preşedinţiei elene a UE, la 16 aprilie 2003. În următoarele luni se vor desfăşura în fiecare din aceste state (cu excepţia Ciprului) referendumuri pentru acceptarea aderării, primul fiind organizat în Ungaria, în aprilie 2003.

Cele 10 state candidate vor participa la alegerile pentru Parlamentul European, care vor avea loc în anul 2004, ca membre cu drepturi depline, iar comisarii noilor state membre se vor alătura Comisiei Europene de la data aderării. 

Potrivit concluziilor preşedinţiei, "Uniunea Europeană salută progresul realizat de Bulgaria şi România pe drumul integrării”. Pe parcursul discuţiilor, participanţii la lucrările Consiliului European au subliniat necesitatea creşterii ajutorului financiar acordat României şi Bulgariei pentru a sprijini eforturile acestor ţări de a se alătura organizaţiei europeane în 2007. De asemenea, s-a solicitat celor două ţări aplicarea unui pachet de reforme profunde la nivelul sistemelor administrativ şi juridic pentru a încheia tranziţia. Prin acordarea ajutorului financiar, UE îşi asumă integrarea Romaniei şi a Bulgariei în 2007, fapt subliniat şi în declaraţia comună a celor 15 ţări membre: “Obiectivul este de a primi Bulgaria şi România ca membri ai Uniunii Europene în 2007”. Potrivit analiştilor politici, acest fapt reprezintă o evidentă schimbare de atitudine a “celor 15” faţă de concluziile summit-ului desfăşurat la Bruxelles, în octombrie 2002, când liderii europeni s-au limitat să arate că “iau notă de dorinţa celor două ţări de a se integra în UE şi sprijină eforturile de atingere a obiectivului aderării în anul 2007”.

A fost aprobată propunerea Comisiei Europene privind creşterea ajutorului structural de preaderare destinat României şi Bulgariei în 2004 cu 20%, care însumează 1,23 miliarde de euro. Sprijinul financiar, destinat modernizării infrastructurii transporturilor, protejării mediului, dezvoltării agriculturii şi implementării reformelor pentru dezvoltarea unei pieţe libere, va creşte cu 1,33 miliarde de euro în 2005 şi 1,4 miliarde de euro în 2006. Astfel, România va primi 860 de milioane de euro în 2004, 931 de milioane de euro în 2005 şi un miliard de euro în anul 2006. Sumele aprobate de UE, aproape 2,8 miliarde de euro, echivalează cu totalul sumelor angajate, în perioada 1991-2002, de Banca Mondială în România, adică peste 3 miliarde de dolari şi dublu faţă de creditele obţinute în aceeaşi perioadă de la FMI, în valoare de 1,4 miliarde de dolari. Bulgaria va primi în aceeaşi perioadă 368, 399, şi, respectiv, 430 de milioane de euro. Potrivit statisticilor Comisiei Europene, în prezent, Bulgaria are un PIB ce reprezintă 28% din media înregistrată de ţările UE, iar România are un PIB care reprezintă 25% din media înregistrată în UE. 

În Concluziile preşedinţiei se afirmă faptul că "negocierile de aderare cu aceste state vor continua pe baza aceloraşi principii şi că fiecare stat candidat va fi judecat potrivit propriilor progrese”. De asemenea, documentul menţionează faptul că noul Parteneriat de Aderare revizuit va fi prezentat în anul 2004. 

Uniunea Europenă a respins solicitările Turciei pentru stabilirea unei date ferme de începere a negocierilor de aderare, hotărând că va lua o decizie în acest sens în următorii doi ani, pe baza rapoartelor privind îndeplinirea criteriului politic: stabilitatea instituţiilor care să garanteze democraţia, statul de drept, protecţia minorităţilor naţionale şi respectarea drepturilor omului. Astfel, “cei 15” au convenit să amâne până la Consiliul European din decembrie 2004 luarea unei decizii în privinţa deschiderii negocierilor de aderare cu Turcia. Decizia de începere a negocierilor va fi luată pe baza raportului şi recomandării Comisiei Europene.

În concluzii se afirmă că “UE doreşte întărirea relaţiilor cu Ucraina, Moldova, Belarus, Rusia şi cu statele mediteraneene şi le va susţine pe termen lung pe baza principiilor democratice, în dezvoltarea durabilă, reformele economice şi ale pieţei libere şi va implementa noi iniţiative în acest scop”. Consiliul European “încurajează şi susţine viitoarea dezvoltare transfrontalieră şi cooperarea regională prin creşterea infrastructurii transporturilor, inclusiv prin crearea de instrumente potrivite pentru dezvoltarea regională”. 

În domeniul politicii europene de apărare şi securitate, Consiliul European de la Copenhaga reafirmă hotărârea Consiliului European de la Nisa de a încheia un acord permanent între Uniunea Europeană şi NATO. 

 

 

4. Impactul extinderii

 

Într-un Raport recent al Comisiei Europene se estimează că extinderea UE cu zece noi membri, începând din 2004, va accentua considerabil disparităţile regionale. Astfel, Raportul privind coeziunea economică şi socială menţionează că “acest fenomen impune reflecţia asupra repartizării ajutoarelor regionale între "cei 15" şi viitorii membri. În egală măsură, extinderea va antrena o scădere importantă a PIB mediu/cap de locuitor din UE, acest indicator servind la determinarea ajutoarelor regionale europene prioritare. Într-o Uniune extinsă cu zece noi membri, scăderea PIB va fi de 13%, dar ar atinge 18% dacă România şi Bulgaria ar adera la UE în 2004”.

În ceea ce priveşte şomajul "va exista o agravare a diferenţei dintre UE şi statele candidate, deoarece, în anul 2000, în UE au fost create trei milioane de locuri de muncă, în timp ce statele candidate au pierdut 600.000". Pe de altă parte, 115 milioane de persoane (25% din populaţia totală a Uniunii extinse) se vor afla în regiuni care pot primi ajutoarele regionale prioritare. Din cei 115 milioane de cetăţeni, 40% locuiesc în regiuni ale actualelor state membre, iar restul de 60% in statele candidate.

Într-o Uniune cu 25 de state, 37 milioane de locuitori din actuala UE nu vor mai putea primi ajutoare regionale prioritare. Potrivit raportului Comisiei, două regiuni din Spania vor fi excluse din categoria beneficiarilor de subvenţii regionale prioritare, situaţie identică pentru Portugalia şi Grecia, iar în cazul Germaniei este vorba de şase zone. Mai multe state ale UE, precum Spania, Portugalia şi Grecia, principalii beneficiari ai ajutoarelor regionale prioritare, se tem că extinderea le va priva de susţinerea europeană, de care vor profita viitorii membri. Raportul Comisiei subliniază, totodată, că este necesar ca regiunile cele mai sărace din actualele state membre să nu se confrunte imediat cu “sfârşitul finanţărilor europene doar din cauza creşterii prosperităţii lor relative într-o Uniune extinsă”.

Potrivit analiştilor, prin decizia de a include zece noi state, Uniunea Europeană îşi asumă un mare risc economic. “Cei 10” nu vor putea contribui la produsul intern brut al Uniunii decât cu o sumă echivalentă cu PIB-ul Olandei, unul dintre statele mici ale UE. Este un fapt cert că diferenţele dintre Est şi Vest sunt uriaşe şi vor continua să fie aşa pentru încă multă vreme, în pofida marelui proiect european. Analiştii economici apreciază că lucrul cel mai important stabilit la summit este faptul că vestul va da bani estului, fapt care contează pentru cetăţeanul de rând, mai ales în condiţiile în care economia celor mai mari dintre statele europene este în recesiune, iar şomajul şi preţurile cresc.

Nici o personalitate politică europeană nu pune la îndoială faptul că această extindere fără precedent va ridica dificutăţi uriaşe, atât pentru “cei 15” cât şi pentru statele candidate. Dar extinderea oferă perspective politice şi economice interesante pentru actualii parteneri şi candidaţi. Potrivit analiştilor, principalele inconveniente şi oportunităţi sunt următoarele:

- Abis economic. Produsul intern brut mediu pe locuitor al candidaţilor atinge doar 40% din media “celor 15”. Sunt economii în tranziţie, care vin dintr-un sistem de planificare centralizată, cu importante restructurări ce trebuie realizate de majoritatea, exceptând Malta, Cipru şi Slovenia. În Polonia, de exemplu, un sfert din populaţia ţării depinde încă de agricultură.

- Imigraţie. S-a vorbit mult la nivel european de riscul unor valuri masive de imigranţi din aceste ţări dar realitatea pare să se îndepărteze de această imagine, astfel încât Marea Britanie a anunţat recent că renunţă la aplicarea perioadei de tranziţie de şapte ani pentru libera circulaţie a cetăţenilor statelor candidate.

- Costul extinderii. Cifrele avute în vedere (aproximativ 40 de miliarde de euro pentru cei zece noi candidaţi pentru o perioadă de trei ani, sumă care trebuie să cuprindă şi aportul lor de 15 miliarde) reprezintă circa 0,15% din produsul intern brut al Uniunii. Cheltuielile nu se ridică, deci, la mai mult de 23 de euro/cetăţean.

- Gestiunea "Clubului 25". Ca buna guvernare a Uniunii să nu se transforme într-o sarcină imposibilă depinde de abilitatea şi voinţa politică a membrilor reuniţi în Convenţia pentru viitorul Europei şi în ulterioara Conferinţă Interguvernamentală: dacă nu există o simplificare a metodelor de luare a deciziilor şi se restrâng deciziile luate prin unanimitate, UE nu poate funcţiona.

- Unificarea continentului. La 13 ani după căderea Zidului Berlinului, dechiderea spre Est consfinţeşte reunificarea Europei. Dacă se va îndeplini voinţa politică, realizându-se extinderea până la/cu Turcia, se vor deschide perspectivele soluţionării unor conflicte istorice şi etnice. În această situaţie, UE va avea o voce mai puternică pentru a exporta democraţia şi stabilitatea în zone precum Orientul Mijlociu şi lumea arabă.

- Investiţii de viitor. Din punct de vedere economic, este vorba de o investiţie pe termen mediu. Oricare va fi costul, integrarea a 74 de milioane de locuitori, zece pieţe în curs de dezvoltare şi un mare potenţial de industrializare şi creştere va imprima un dinamism economiei UE aflată în impas.

- Piaţa Unică. Uniunea va fi cea mai mare piaţă integrată din lume, cu 450 de milioane de consumatori. Majoritatea noilor parteneri oferă excelente oportunităţi pentru investiţie cu mână de lucru calificată şi costuri competitive, cum releva un recent raport al “Deutsche Bank”. Romano Prodi, preşedintele Comisiei Europene, a prognozat o creştere a PIB european în jur de 0,2% în urma extinderii pieţei. 

Conform opiniei analiştilor, extinderea Uniunii Europene prin includerea progresivă, pe termen mai mult sau mai puţin lung, a fostelor ţări-satelit ale URSS constituie o “restanţă” a fostei Comisii Europene (“Comisia Santer”), înlocuită acum de “guvernul european" prezidat Romano Prodi. 

Potrivit normelor comunitare şi în virtutea principiului subsidiarităţii, Uniunea nu intervine decât în domeniile ale căror probleme nu pot fi rezolvate pe o bază exclusiv naţională sau regională. Astfel, nu va fi vorba de o negociere unică cu instanţele comunitare, ci de 1 + 15 negocieri simultane cu Uniunea Europeană şi respectiv, cu fiecare dintre cei 15 componenţi ai săi. Cu atât mai mult cu cât, cum sublinia cancelarul G. Schroeder în discursul rostit la 2 septembrie 2002 la Berlin, în faţa unei societăţi politice germane (DGAP), "politica externă este bazată pe interese şi orice politică externă care ar pretinde că nu urmăreşte nici un interes ar fi curată ipocrizie”. În această viziune pur pragmatică, departe de idealismul primilor ani ai perioadei postbelice, "Europa – preciza G. Schroeder - este o necesitate". 

Anliştii politici consideră că aceste interese naţionale - legitime - pot apărea în cadrul Uniunii Europene, adesea diferite, clar diferenţiate sau chiar divergente. Construcţia Europei unite se bazează tocmai pe respectarea acestor diferenţe, fie ele de natură etnică, istorică, tradiţională, religioasă, geografică sau culturală. Aşa cum au declarat în repetate rânduri liderii europeni, unitatea vechiului continent este rezultatul opţiunii libere a unor state suverane cu o lungă istorie, cu o identitate naţională bine consolidată de-a lungul secolelor şi ale căror diferenţe trebuie integrate în patrimoniul european comun.

Aceste diferenţe, calificate în general ca fiind “excepţii” legitime faţă de pericolul de uniformizare a construcţiei “casei comune” europene constituie în sine o bogăţie care trebuie să fie păstrată, cultivată şi sprijinită în mod solidar, fiind vorba de unul dintre principiile de bază ale procesului unificator european. Astfel, cele zece state care vor deveni noile membre ale organizaţiei vor îmbogăţi, dincolo de aspectele pragmatice ale integrării, patrimoniul de valori al Uniunii, o Uniune care s-a aflat într-o continuă transformare încă de la înfiinţarea sa. 

Copenhaga 2002 a reprezentat un moment care, în opinia multor analişti politici a încheiat un ciclu al evoluţiei Uniunii: în 1993 Consiliul European de la Copenhaga a descris criteriile de admitere în Uniune a statelor europene care împărtăşeau aceleaşi valori comune cu Uniunea, iar în 2002, statele care au implementat în propriile lor sisteme aceste valori au fost invitate să adere la UE. La 1 mai 2004, aceste state vor face parte, ca membre cu drepturi depline, din cea mai importantă organizaţie a Europei.

